Title: กฎกระทรวง ฉบับที่ 13 (พ.ศ. 2541) ออกตามความในพระราชบัญญัติคุ้มครองผู้ประสบภัยจากรถ พ.ศ. 2535

กฎกระทรวง

กฎกระทรวง
ฉบับที่
๑๓ (พ.ศ. ๒๕๔๑)
ออกตามความในพระราชบัญญัติคุ้มครองผู้ประสบภัยจากรถ
พ.ศ. ๒๕๓๕

อาศัยอำนาจตามความในมาตรา ๕ และมาตรา ๓๖
แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕
ซึ่งแก้ไขเพิ่มเติมโดยพระราชบัญญัติคุ้มครองผู้ประสบภัยจากรถ (ฉบับที่ ๓) พ.ศ.
๒๕๔๐ รัฐมนตรีว่าการกระทรวงพาณิชย์ออกกฎกระทรวงไว้ ดังต่อไปนี้

ข้อ ๑  ให้ยกเลิกกฎกระทรวง ฉบับที่ ๘ (พ.ศ. ๒๕๓๕)
ออกตามความในพระราชบัญญัติคุ้มครองผู้ประสบภัยจากรถ พ.ศ. ๒๕๓๕

ข้อ ๒ 
ให้บริษัทจ่ายเงินสมทบให้แก่กองทุนทดแทนผู้ประสบภัยภายในสามสิบวันนับแต่วันสิ้นรอบสามเดือนในอัตราร้อยละสองของเบี้ยประกันภัยที่ได้รับจากผู้เอาประกันภัยตามพระราชบัญญัติคุ้มครองผู้ประสบภัยจากรถ
พ.ศ. ๒๕๓๕
การคำนวณเบี้ยประกันภัยที่ได้รับจากผู้เอาประกันภัยตามวรรคหนึ่ง
ให้ใช้เกณฑ์สิทธิ โดยให้นำเบี้ยประกันภัยที่เกิดขึ้นในรอบสามเดือนใดแม้ว่าจะยังไม่ได้รับชำระในรอบสามเดือนนั้นมารวมคำนวณเป็นเบี้ยประกันภัยของรอบสามเดือนนั้น

ข้อ ๓  การจ่ายเงินสมทบตามข้อ ๒
ให้บริษัทจ่ายดังนี้
(๑) เงินสด เช็ค หรือดร๊าฟ
(๒)
โอนเงินจ่ายเข้าบัญชีกองทุนทดแทนผู้ประสบภัยที่ฝากไว้กับธนาคารพาณิชย์

ข้อ ๔  ในกรณีที่บริษัทจ่ายเงินสมทบเป็นเช็คหรือดร๊าฟ
บริษัทจะต้องสั่งจ่ายกองทุนทดแทนผู้ประสบภัย
และเช็คหรือดร๊าฟนั้นต้องเป็นเช็คหรือดร๊าฟที่ไม่ลงวันที่ล่วงหน้า

ข้อ ๕ 
ในกรณีที่บริษัทส่งเงินสมทบเพื่อจ่ายให้แก่กองทุนทดแทนผู้ประสบภัยเกินจำนวนที่ต้องชำระในรอบสามเดือนใด
ให้บริษัทยื่นคำร้องตามแบบที่นายทะเบียนกำหนดเพื่อขอนำเงินในส่วนที่เกินนั้นไปจ่ายเป็นเงินสมทบให้แก่กองทุนทดแทนผู้ประสบภัยในรอบสามเดือนต่อ
ๆ ไปได้จนกว่าเงินในส่วนที่เกินนั้นจะหมดลง

ข้อ ๖[๑] 
กฎกระทรวงนี้ให้ใช้บังคับสำหรับการจ่ายเงินสมทบให้แก่กองทุนทดแทนผู้ประสบภัยตั้งแต่วันที่
๑ มกราคม พ.ศ. ๒๕๔๑ เป็นต้นไป

ให้ไว้
ณ วันที่ ๑๗ มิถุนายน พ.ศ. ๒๕๔๑
ไพฑูรย์
แก้วทอง
รัฐมนตรีช่วยว่าการฯ
รักษาราชการแทน
รัฐมนตรีว่าการกระทรวงพาณิชย์

หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่มาตรา ๓๖
แห่งพระราชบัญญัติคุ้มครองผู้ประสบภัยจากรถ พ.ศ. ๒๕๓๕
ซึ่งแก้ไขเพิ่มเติมโดยพระราชบัญญัติคุ้มครองผู้ประสบภัยจากรถ (ฉบับที่ ๓) พ.ศ.
๒๕๔๐
ได้บัญญัติให้บริษัทจ่ายเงินสมทบให้แก่กองทุนทดแทนผู้ประสบภัยทุกรอบสามเดือนแทนการจ่ายเป็นรายปี
สมควรปรับปรุงระยะเวลาการจ่ายเงินสมทบให้แก่กองทุนทดแทนผู้ประสบภัยเพื่อให้เป็นไปตามบทบัญญัติดังกล่าว
ประกอบกับสมควรกำหนดหลักเกณฑ์การคำนวณเบี้ยประกันภัยที่ได้รับจากผู้เอาประกันภัยในแต่ละสามเดือนให้ชัดเจนโดยใช้เกณฑ์สิทธิซึ่งถือเอาเบี้ยประกันภัยที่เกิดขึ้นในรอบสามเดือน
แม้ว่าจะยังไม่ได้รับชำระในรอบระยะเวลาดังกล่าวมาคำนวณเป็นเบี้ยประกันภัยที่ได้รับ
และสมควรกำหนดให้บริษัทที่ส่งเงินสมทบเพื่อจ่ายให้แก่กองทุนเกินจำนวนที่ต้องชำระมีสิทธินำเงินในส่วนที่เกินนั้นไปจ่ายเป็นเงินสมทบให้แก่กองทุนในรอบสามเดือนต่อ
ๆ ไปได้  จึงจำเป็นต้องออกกฎกระทรวงนี้

นันทพล/ปรับปรุง
๘
ธันวาคม ๒๕๔๙

[๑]
ราชกิจจานุเบกษา.เล่ม ๑๑๕/ตอนที่ ๓๙ก/หน้า ๒๑/๒๕ มิถุนายน ๒๕๔๑